MAAF SAIFUDDIN, ZAHID HAMIDI BEBAS TAK SAMA DENGAN MAHIADDIN BEBAS

Dalam cubaan untuk mempertahankan Ahmad Zahid Hamidi yang beroleh pembebasan daripada semua tuduhan mahkamah yang dihadapinya, Menteri Dalam Negeri, Saifuddin Nasution Ismail menyamakannya dengan kes Presiden Bersatu, Mahiaddin Md Yasin yang baru-baru ini dibebaskan daripada empat pertuduhan rasuah bernilai RM232.5 juta.
Setiausaha Agung PKR itu berkata, apa yang berlaku Timbalan Perdana Menteri itu adalah keputusan mahkamah – sama seperti bagaimana Mahkamah Tinggi Kuala Lumpur membebaskan Mahiaddin daripada pertuduhan salah guna kuasa pada 15 Ogos lalu.
“Keputusan dibuat mahkamah, “due process”. Seperti beberapa minggu lepas, mahkamah juga bebaskan Mahiaddin.
“Jadi, kalau hari ini mahkamah buat keputusan yang sama, maka itulah keputusan mahkamah,” tegas Saifuddin lagi.
Berita penuh kenyataan beliau itu ada di sini –
https://m.malaysiakini.com/news/677999
Benarkah ia sama?
Mahiaddin dibebaskan oleh mahkamah sebelum ini berikutan usul yang difailkan oleh pasukan peguambelanya kerana mendakwa empat tuduhan berkenaan adalah cacat dan tidak sah di sisi undang-undang kerana bercanggah dengan Seksyen 152 Kanun Acara Jenayah.
Ini berikutan, dakwa pasukan peguambelanya, tiada mana-mana satu pun daripada empat tuduhan terbabit mendedahkan kesalahan mengikut Seksyen 23(1) Akta SPRM.
Ini sebenarnya lebih merupakan masalah teknikal, tetapi disebabkan ia dirasakan boleh menjejaskan proses keadilan, Hakim Mahkamah Tinggi, Muhammad Jamil Hussin membuat keputusan membenarkan permohonan pasukan peguambela Mahiddin itu untuk membatalkan empat pertuduhan berkenaan.
Namun demikian, Peguam Negara Idrus Harun dengan segera memfailkan rayuan pada petang hari sama Mahkamah Tinggi membuat keputusan membebaskan Mahiaddin itu.
Dalam kenyataan media kemudian, beliau menjelaskan, keputusan mahkamah melepaskan Mahiaddin hanya melibatkan empat pertuduhan bagi kesalahan di bawah Seksyen 23 Akta Suruhanjaya Pencegahan Rasuah Malaysia (SPRM).
Bagaimanapun, katanya, tiga lagi pertuduhan di bawah Seksyen 4(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 adalah kekal.
“Tarikh sebutan bagi rayuan kes ditetapkan di Mahkamah Sesyen Kuala Lumpur pada 19 September depan,” kata Idrus lagi.
Berbeza dengan kes Zahid Hamidi, beliau dilepas tanpa dibebaskan daripada semua 47 kes mahkamahnya adalah berikutan pihak pendakwa sendiri mengemukakan permohonan kepada mahkamah.
Memang hakim yang membuat keputusan, tetapi keputusan itu dibuat kerana beliau tiada pilihan lain lantaran pasukan pendakwa sendiri yang memohon perbicaraan tidak lagi diteruskan dan Zahid Hamidi dibebaskan.
Macam mana hakim nak teruskan perbicaraan kalau pendakwa tidak mahu meneruskan kes?
Keadaan ini tidak sama dengan kes Mahiaddin di mana hakim membuat keputusan berdasarkan usul untuk membatalkan kes yang dikemukakan pasukan peguambela.
Sebab itu, dalam kes Mahiaddin, sebaik saja hakim membuat keputusan, rayuan segera difailkan oleh pasukan pendakwa daripada Jabatan Peguam Negara.
Tetapi, dalam kes Zahid Hamidi, oleh kerana pendakwa sendiri yang memohon tertuduh dibebaskan, bermakna tiada apa-apa rayuan lagi boleh difailkan.
Dalam bahasa lain, kes KHALAS!!
Di samping itu dan barangkali yang terpenting sekali, Mahiaddin dibebaskan ketika kesnya masih lagi belum bermula.
Mengemukakan usul untuk pembatalan sebelum kes bermula di mahkamah adalah amalan biasa di mana dalam banyak kes lain seperti pertuduhan rasuah melibatkan Wan Saiful Wan Jan dan Azeez Rahim sebeum ini, pasulan peguambela mereka juga melakulan perkara yang sama.
Cumanya, kalau ada asasnya, maka itu akan diterima dan jika tidak, ia akan ditolak oleh hakim.
Berlainan dengan kes Zahid Hamidi, beliau dipohon agar dibebaskan secara DNAA oleh pendakwa dalam keadaan perbicaraan sedang berjalan, bahkan sudah pun memasuki peringkat membela diri.
Tidakkah apabila sesuatu kes sudah memasuki peringkat membela diri, ia bermakna pihak pendakwa telah berjaya membuktikan asas pertuduhan yang kukuh untuk mensabitkan seseorang tertuduh dengan kesalahan yang didakwa terhadapnya?
Lantaran itulah, tindakan pasukan pendakwa dalam kes Zahid Hamidi ini terlihat pelik, janggal dan mungkin yang pertama berlaku di negara kita melibatkan kesalahan rasuah.
Jadi maaflah Saifuddin, kes Zahid Hamidi tidak sama dan tidak boleh disamakan dengan kes Mahiaddin.
Cuma satu saja, kalau RTM masih ada lagi slot Hari Ini Dalam Sejarah – elok juga peristiwa pembebasan Zahid Hamidi ini disiarkan dalam program berkenaan untuk ingatan anak cucu kita semua agar mereka tahu inilah “indahnya” Malaysia.
– ShahbudinHusin 05/09/2023.

3.8

6

votes
Article Rating
Kongsikan artikel ini


MANA-MANA AHLI PARLIMEN BN – KALAU BERANILAH – BOLEH CUBA TIRU MACAM ADUN REMBIA INI

Adun Rembia, Melaka, Jailani Khamis yang dihadapkan ke Lembaga Disiplin UMNO kerana hadir ke majlis pengumuman calon PN bagi PRK Dun Simpang Jeram di Bakri, Johor pada 23 Ogos lalu, dilaporkan telah meminta dirinya dipecat daripada UMNO.
Perkara itu dinyatakannya dalam jawapan bertulis terhadap surat tunjuk sebab Lembaga Disiplin UMNO kepadanya.
Sambil mempertahanlan dirinya tidak bersalah kerana kehadirannya ke program tersebut adalah atas tiket NGO Muafakat Nasional yang diterajui Annuar Musa, Jailani bagaimanapun tidak mahu tindakannya itu memberi malu kepada UMNO.
“Dengan rasa rendah diri, saya meminta Lembaga Disiplin UMNO mengambil keputusan di bawah peruntukan 20.10 (D) iaitu dipecat daripada parti setelah disahkan oleh Majlis Kerja Tertinggi (MKT) dan bukan mana-mana hukuman lain.
“Saya tidak mahu malukan UMNO, saya minta permohonan saya diterima,” katanya dalam surat jawapan tersebut.
Sebagai ahli UMNO, lebih-lebih lagi berkedudukan wakil rakyat, mustahil Jailani tidak tahu kehadirannya ke program parti lawan adalah suatu kesalahan dari segi disiplin.
Menggunakan alasan hadir atas tiket NGO Muafakat Nasional sama sekali tidak logik untuk menghalalkan kehadirannya kerana ia majlis pengumuman calon parti lawan untuk PRK.
Lainlah kalau beliau hadir majlis tahlil atau kenduri doa selamat mana-mana wakil rakyat PN, barulah ia bukan suatu kesalahan.
Lebih-lebih lagi jika beliau hadir itu sebagai jemputan khas untuk membaca doa misalnya.
Apa pun, agaknya memang Jailani sudah tiada hati lagi dengan UMNO sejak kebelakangan ini dan memang mahu meninggalkan parti itu.
Cuma, kalau beliau saja-saja keluar UMNO, kedudukannya sebagai Adun Rembia akan tergugur dan perlu diadakan pilihan raya semula.
Tetapi, apabila dipecat, kedudukan sebagai wakil rakyat tetap akan selamat.
Maka, mungkin itulah sebabnya Jailani sendiri memohon agar UMNO memecatnya.
Hmmmmm….
Dengan langkah yang diambil Jailani itu, ia segera mengingatkan kepada ura-ura yang sejak sekian lama kedengaran kononnya ada tujuh Ahli Parlimen BN mahu meletakkan jawatan masing-masing bagi memaksa pilihan raya kecil diadakan, seterusnya selepas dipilih semula, mereka akan memberi sokongan kepada blok pembangkang PN untuk menumbangkan kerajaan perpaduan pimpinan Anwar Ibrahim.
Komplot itu bagaimanapun perlu sama mendapat sokongan daripada GPS, GRS dan parti-parti kecil yang lain.
Sebelum ini, sebaik keputusan PRU15 lalu diumumkan, tujuh Ahli Parlimen BN berkenaan adalah antara yang menandatangani akuan bersumpah menyokong Mahiaddin Md Yasin sebagai Perdana Menteri.
Bagaimanapun, di bawah undang-undang anti lompat parti, akuan bersumpah atau SD sudah tidak laku lagi kerana sebarang keputusan hendaklah diputuskan oleh parti, bukan secara individu.
Malah, mereka juga tidak dibenarkan melompat parti kerana ia akan menyebabkan kedudukan sebagai Ahli Parlimen atau Adun tergugur secara automatik.
Hanya jika seseorang itu dipecat daripada parti, barulah kedudukannya sebagai wakil rakyat tidak terjejas.
Mengambil kira apa yang dilakukan Jailani dan kiranya tujuh Ahli Parlimen yang disebut-sebut itu masih mahu menjatuhkan kerajaan perpaduan, barangkali mereka boleh mendapat inspirasi daripada apa jawapan beliau kepada Lembaga Disiplin UMNO itu.
Kalau berani…cuba-cubalah berbuat sesuatu yang melanggar disiplin agar diberi surat tunjuk sebab oleh Lembaga Disiplin UMNO dan kemudian mintalah juga dipecat daripada UMNO.
Apabila sudah dipecat, bebaslah untuk membawa haluan dan memberi sokongan kepada sesiapa saja yang dikehendaki.
Hehehe…itu pun kalau mereka beranilah!!
Cuma masalahnya satu saja, akan tergantung tak bertalilah keadaan mereka jika UMNO tetap enggan memecat seperti yang diharap-harapkan itu.
– ShahbudinHusin 06/09/2023.

5

2

votes
Article Rating
Kongsikan artikel ini


ANWAR NAFI TERLIBAT GUGUR KES ZAHID HAMIDI, MACAMLAH PM TAK ADA KERJA LAIN, KATA SAIFUDDIN

Perdana Menteri Anwar Ibrahim berkata dia tidak terlibat dalam keputusan Pejabat Peguam Negara (AGC) untuk memohon agar Timbalan Perdana Menteri Ahmad Zahid Hamidi dilepas tanpa dibebaskan (DNAA) daripada 47 pertuduhan berkaitan Yayasan Akalbudi.
Anwar berkata keputusan itu dibuat oleh peguam negara.
“Peguam negara ada wewenang (kuasa) sepenuhnya, dan dia berikan alasan itu. Jadi saya serah kepada wewenang peguam negara kerana dia bicara tentang 200 halaman permohonan baru oleh Datuk Seri Zahid.
“…Ini keputusan peguam negara dan saya tak boleh campur,” katanya seperti dipetik Astro Awani.
Sumber –
https://m.malaysiakini.com/news/678180
Sementara itu, Menteri Dalam Negeri Saifuddin Nasution Ismail sekali lagi mempertahankan Perdana Menteri Anwar Ibrahim berikutan kritikan terhadap keputusan melepaskan tanpa membebaskan (DNAA) Timbalan Perdana Menteri Ahmad Zahid Hamidi daripada 47 pertuduhan berkaitan Yayasan Akalbudi.
Bercakap dengan pemberita di Pulai, Saifuddin sekali lagi menyatakan pendiriannya yang Perkara 145 Perlembagaan Persekutuan memberi kuasa kepada peguam negara untuk mendakwa atau menarik balik sebarang pertuduhan.
“Itu kuasa di bawah Perlembagaan Persekutuan.
“Sebab itu saya menolak dan menangkis sebarang tuduhan dan andaian bahawa apa pun tindakan yang dibuat oleh peguam negara, semua (kesalahan) diletakkan di atas bahu perdana menteri.
Macam perdana menteri tak ada kerja lain,” kata Saifuddin
 lagi
Sumber –
https://m.malaysiakini.com/news/678178

5

2

votes
Article Rating
Kongsikan artikel ini


KITA PATUT SIMPATI DENGAN ZAHID HAMIDI, DIA PUN SAMA TAK PUAS HATI…

Setelah berhari-hari isu DNAA yang diterima Ahmad Zahid Hamidi berkaitan salah guna dana Yayasan Akalbudi mencetuskan gelora dalam negara, yang lebih mencemaskan lagi kerana masih tidak ternampak ada tanda ia akan reda begitu saja dalam waktu terdekat ini.
Silap-silap, jangankan setakat dijadikan bahan kempen PRK Pulai, Simpang Jeram dan Pelangai, malah mungkin berpanjangan hingga PRU16 akan datang.
Semakin diberi penjelasan, termasuk oleh Anwar Ibrahim dan Pejabat Peguam Negara sendiri, nampaknya semakin dituntut penjelasan yang lebih tuntas lagi.
Ia berikutan kian ramai lagi bersuara dan menyatakan tidak puas hati dengan keputusan DNAA yang diberi mahkamah itu yang asasnya ia adalah berikutan pihak pendakwa sendiri yang memohon kes digugurkan dan Timbalan Perdana Menteri dilepas tanpa dibebaskan.
Selain Anwar yang paling banyak dikecam kerana dianggap sudah membuang perjuangan anti rasuahnya selama ini, sudah tentulah Zahid Hamidi sendiri turut sasaran yang sama hebatnya.
Dalam apa juga kes mahkamah, sesiapa pun yang dihadapkan kepada proses keadilan, keinginan paling utama ialah dibebaskan dan didapati tidak bersalah akhirnya.
Zahid Hamid tidak terkecuali dan beliau dalam hal ini boleh dikata sekadar memperjuangkan sesuatu yang normal bagi nasib dirinya.
Bagaimana dan apa cara memperolehinya, itu terserah kepada kebijaksanaan, kepandaian dan kemampuan seseorang dalam merebut peluang yang terhidang.
Lain orang lain cara, lain orang lain peluang yang boleh dimanfaatkannya.
Sebab itu, dalam kes Zahid Hamidi ini, walaupun beliau adalah Presiden UMNO dan Timbalan Perdana Menteri, kita sepatutnya ada rasa simpati juga terhadapnya.
Usahlah terlalu disalahkan dirinya kerana tiada ada orang dengan senang hati dan lapang dada mahu masuk penjara begitu saja.
Jangankan orang kaya dan berkedudukan macam Zahid Hamidi, orang papa dan mereka yang hidup di bawah paras B40 pun tidak mahu masuk penjara.
Lagi pun, keputusan DNAA ini bukanlah sesuatu yang dikehendaki oleh Zahid Hamidi.
Beliau sebenarnya mahu diberi DAA iaitu dibebas dan dilepaskan atau dibebaskan sepenuhnya, bukan sekadar diberikan DNAA.
DNAA yang diberi kepada Zahid Hamidi sekarang masih terbuka untuk beliau dibawa semula ke mahkamah, jika ada bukti-bukti baru diperolehi.
Walaupun barangkali hampir mustahil untuk melihat beliau didakwa semula di bawah kerajaan perpaduan sedia ada dan di ketika jawatan Timbalan Perdana Menteri masih dipegangnya, tetapi kemungkinan di masa lain tidaklah tertutup sama sekali.
Mungkin jika kerajaan perpaduan ini tidak lama hayatnya atau kerajaan lain pula berkuasa selepas PRU16 akan datang, tidak mustahil kita akan melihat Zahid Hamidi didakwa semula.
Yang penting, selagi DNAA tidak berubah kepada DAA.
Menyedari dirinya masih belum selamat itu, jika kita perasan, hanya sehari selepas keputusan DNAA itu diberikan kepadanya, Zahid Hamidi segera mengemukakan rayuan kepada Mahkamah Rayuan.
Rayuan bertujuan agar beliau diberikan DAA iaitu bebas sepenuhnya.
Ertinya, jika ramai daripada kita tak setuju dan tidak puas hati dengan DNAA itu, Zahid Hamidi pun sama turut tidak setuju dan tak puas hati.
Zahid Hamidi hanya boleh akan setuju dan puas hati secara mutlak jika DAA penuh diberikan kepadanya.
Jadi, buat sementara ini, sebelum DAA itu diperolehinya, marilah kita terus bersimpati dengannya.
Zahid Hamidi hakikatnya belum lagi bebas sepenuhnya, sekadar dilepaskan saja, tapi kakinya masih ada “rantai” yang belum tertanggal lagi.
– ShahbudinHusin 07/09/2023.

5

1

vote
Article Rating
Kongsikan artikel ini


SUHAIZAN GIAT LAKUKAN SENTUHAN AKHIR, YAKIN PH MAMPU PERTAHAN PULAI

Kurang 15 jam tempoh berkempen bagi PRK Parlimen Pulai yang akan tamat 11.59 malam ini, calon Pakatan Harapan (PH) Suhaizan Kaiat terus giat melakukan “sentuhan akhir” bagi meraih sokongan pengundi.
Dalam tempoh akhir sebelum “menyerahkan nasibnya” kepada rakyat Pulai, aktiviti kempen beliau ditumpukan ke kawasan kubu kuat PH-Barisan Nasional (BN) bagi menyantuni rakyat.
Katanya, setakat malam tadi, hampir keseluruhan pusat daerah mengundi sudah disantuni dan pada hari terakhir ini, beliau dan jentera akan menziarah ke kawasan-kawasan panas.
“Alhamdulillah, kita lihat respons pengundi amat baik dan harap momentum ini dapat diterjemah menerusi undi dan keputusan esok (hari mengundi). Kita akan terus merayu sokongan rakyat.
“Malam ini kita akan adakan ceramah ‘grand finale’ yang akan dihadiri pemimpin PH-BN dan kita harap sentuhan akhir ini dapat menarik undi rakyat,” katanya kepada pemberita pada program bersama anak muda di Kampung Pasir Tampoi malam tadi.
Pada PRK Pulai, Suhaizan berdepan saingan tiga penjuru menentang calon Perikatan Nasional (PN) Zulkifli Jaafar dan calon bebas Samsudin Mohamad Fauzi.
PRK bagi Parlimen Pulai dan DUN Simpang Jeram diadakan susulan kekosongan luar jangka berikutan kematian penyandangnya Salahuddin Ayub yang juga menteri perdagangan dalam negeri dan kos sara hidup pada 23 Julai lepas.
Suruhanjaya Pilihan Raya (SPR) menetapkan hari mengundi bagi kedua-dua PRK pada Sabtu ini.
Sumber –
https://www.freemalaysiatoday.com/category/bahasa/tempatan/2023/09/08/prk-pulai-sentuhan-akhir-suhaizan-menjelang-hari-undi-esok/

2.5

2

votes
Article Rating
Kongsikan artikel ini